REPUBLIKA SRBIJA

NARODNA SKUPŠTINA

Odbor za prava deteta

23 Broj: 06-2/228-18

11. oktobar 2018. godine

B e o g r a d

Z A P I S N I K

ČETVRTE SEDNICE ODBORA ZA PRAVA DETETA

ODRŽANE 9. OKTOBRA 2018. GODINE

Sednica je počela u 11,10 časova.

Sednici su prisustvovali članovi Odbora: Nada Lazić, zamenik predsednika Odbora Đorđe Milićević, potpredsednik Narodne skupštine Gordana Čomić, potpredsednik Narodne skupštine Milanka Jevtović Vukojičić, predsednik Odbora za rad, socijalna pitanja, društvenu uključenost i smanjenje siromaštva, Jelena Mijatović, Sandra Božić, Ana Karadžić, Milena Ćorilić, dr Danijela Stojadinović, Marija Jevđić, Nataša Mihailović Vacić, dr Sanda Rašković Ivić, Marko Đurišić i Tatjana Macura.

Sednici Odbora je prisustvovao zamenik odsutnog člana Odbora dr Radoslav Jović (Dubravka Filipovski, član).

Sednici Odbora nisu prisustvovali Maja Gojković, predsednik Odbora, Veroljub Arsić, Vjerica Radeta i prof. dr Vladimir Marinković, potpredsednici Narodne skupštine, kao ni sledeći članovi Odbora Nataša Sp. Jovanović, Elvira Kovač, prof. dr Dragoljub Mićunović, Srđan Nogo, Nataša Mićić, niti njihovi zamenici.

Sednici je prisustvovala Tamara Skroza, novinar i podnosilac inicijative „Naše dete – naša odluka“ – Predlog za izmenu i dopunu Porodičnog zakona.

Na predlog predsednika Odbora, jednoglasno (15 „za“) je usvojen sledeći:

D n e v n i r e d

1. Informisanje Odbora o inicijativi „Naše dete - naša odluka“ – Predlog za izmenu i dopunu Porodičnog zakona.

Pre prelaska na rad po utvrđenom dnevnom redu, Odbor je jednoglasno (15 „za“) i bez primedbi usvojio zapisnik Prve sednice Odbora, održane 14. jula 2016. godine. Odbor je većinom glasova (14 „za“, jedan nije glasao) i bez primedbi usvojio zapisnik Druge sednice Odbora, održane 29. marta 2018. godine. Takođe, Odbor je većinom glasova (14 „za“, jedan nije glasao) i bez primedbi usvojio zapisnik Treće sednice Odbora, održane 8. maja 2018. godine.

**Prva tačka dnevnog reda – Informisanje Odbora o inicijativi „Naše dete - naša odluka“ – Predlog za izmenu i dopunu Porodičnog zakona**

Pre prelaska na rad po dnevnom redu predsedavajući sednice Nada Lazić, zamenik predsednika Odbora je obavestila prisutne da je predsedniku Narodne skupštine i predsedniku Odbora za prava deteta, dostavljena inicijativa „Naše dete – naša odluka“ – Predlog za izmenu i dopunu Porodičnog zakona, koju je podnela gospođa Tamara Skroza.

Podsetila je da je članovima odnosno zamenicima članova Odbora dostavljena inicijativa, odnosno materijal za tačku dnevnog reda putem elektronske pošte (3. oktobra 2018. godine) i u štampanom obliku (3. oktobra 2018. godine) podeljen po poslaničkim grupama, i da su imali prilike da se sa sadržinom materijala za sednicu blagovremeno upoznaju.

Uvodno predstavljanje inicijative podnela je Tamara Skroza, novinar i podnosilac inicijative Naše dete - naša odluka“ – Predlog za izmenu i dopunu Porodičnog zakona. Na početku se zahvalila Odboru na ukazanoj prilici da predstavi inicijativu i podestila da prema važećem Porodičnom zakonu, o starateljima deteta koje je ostalo bez roditelja ili najbliže srodnika, odlučuje Centar za socijalni rad, kao i to da se deca smeštaju, u tom slučaju, u hraniteljske porodice ili u domove za nezbrinutu decu. S tim u vezi, ukazala je da prema važećem Porodičnom zakonu, kao i Građanskom zakoniku, ne postoji mogućnost da roditelj za života iznese svoje mišljenje o potencijalnim starateljima svoje dece. Naime, istakla je da podneta inicijativa podrazumeva pravo roditelja da daju mišljenje o potencijalnim starateljima dece, koje ne bi bilo obavezujuće, uz ocenu da bi centrima za socijalni rad, na taj način, bio ponuđen još jedan mogući izbor za smeštaj deteta, odnosno centrima za socijalni rad ne bi bilo uskraćeno pravo i obaveza da donose konačnu odluku o sudbini dece.

U diskusiji su učestvovali članovi Odbora: Nada Lazić, dr Sanda Rašković Ivić, Tatjana Macura, Marko Đurišić, Milanka Jevtović Vukojičić, kao i Tamara Skroza.

Tokom diskusije članovi Odbora su pozdravili podnetu inicijativu i shvatili je kao informisanje Odbora o teškoćama koje su roditelji, u saradnji sa udruženjima, prepoznali u Porodinom zakonu, a u cilju zaštitite najboljeg interesa deteta. S druge strane, u diskusiji je bilo i mišljenja da bi eventualno Odbor odnosno narodni poslanik mogao da predloži izmene i dopune Porodičnog zakona na osnovu podnete inicijative koje bi se našle na nekoj od narednih sednica Narodne skupštine, uz predhodno pribavljeno stručno mišljenje, obavljene konsultacije i ispoštovana procedura predviđena Poslovnikom Narodne skupštine. Takođe, bilo je i reči o organizovanju javnog slušanja povodom podnete inicijative, nadovezujući se na poslovničke odredbe koje regulišu javna slušanja.

Na kraju diskusije, predsedavajući sednice Nada Lazić, zamenik predsednika Odbora je podsetila na odredbe člana 150. i člana 151. Poslovnika Narodne skupštine koji regulišu postupak za donošenje zakona i zatim se ispred Odbora zahvalila Tamari Skroza što je informisala i upoznala Odbor sa inicijativom Naše dete - naša odluka“ – Predlog za izmenu i dopunu Porodičnog zakona. Istakla je da Odbor podržava svaku dobronamernu inicijativu koja je usmerena ka poboljšanju zakonskih okvira koja se odnose na starateljstvo i time doprinose donošenju odluka koje su u najboljem interesu deteta, uz uvažavanje mišljenja odnosno izjave volje roditelja. Naime, uvažavajući prava deteta da slobodno izraze svoje mišljenje, po pitanjima koja se tiču njihovog života, pozdravila je i ostvarivanje prava roditelja da izraze svoje mišljenje i učestvuju u donošenju odluka koje se tiču budućnosti njihove dece.

Sednica je završena u 11,45 časova.

**Sastavni deo ovog zapisnika čini prepis obrađenog tonskog snimka, vođen na sednici Odbora.**

SEKRETAR ODBORA ZAMENIK PREDSEDNIK ODBORA

Jelena Đorić Nada Lazić